สภาเตรียมใช้ชุดตรวจโควิด-19 แบบเร่งด่วน (Antigen test kit) ให้ทุกฝ่ายก่อนพิจารณาร่างพ.ร.บ.งบประมาณรายจ่าย
นายชวน หลีกภัย ประธานสภาผู้แทนราษฎร กล่าวถึงมาตรการควบคุมโรคโควิด-19 เพื่อป้องกันการแพร่ระบาดในระหว่างการประชุมสภาเพื่อพิจารณาร่างพระราชบัญญัติงบประมาณรายจ่ายประจำปีงบประมาณ 2565 ในวันที่ 18-20 สิงหาคมนี้ ว่า โดยทั่วไปขณะนี้ถือว่าเจ้าหน้าที่ที่มีความเสี่ยงมาก คือแม่บ้าน ทราบว่าล่าสุดมีแม่บ้านติดโควิด จำนวน 3 คน ส่วนข้าราชการสภายังอยู่ในภาวะที่สามารถควบคุมได้ ทั้งนี้จะมีการตรวจเข้มขึ้น ซึ่งเมื่อวันที่ 11 สิงหาคมที่ผ่านมา ได้มีการหารือว่าจะให้มีการใช่ชุดตรวจโควิด-19 แบบเร่งด่วนแบบ (Antigen test kit หรือ ATK) ตรวจให้กับข้าราชการและสื่อมวลชน ในวันที่ 16 -17 สิงหาคมนี้ก่อนที่จะมีการประชุมสภาผู้แทนราษฏร ส่วนรัฐมนตรี ส.ส. และผู้ติดตามที่ต้องเข้ามาภายในอาคารรัฐสภาในวันประชุมดังกล่าวได้มีการคุมเข้มเช่นเดิม คือจำกัดจำนวนผู้ติดตามได้เพียง 1 คน โดยให้เจ้าหน้าที่ตรวจสอบอย่างเข้มงวด และอาจจะต้องมีการตรวจหาเชื้อก่อนเข้ามาในอาคารัฐสภาเช่นกัน ทั้งนี้จะตรวจให้กับผู้ที่มีความประสงค์ต้องการตรวจ โดยไม่ได้มีการบังคับ แต่เห็นว่าทุกคนควรจะตรวจเพื่อความมั่นใจ ซึ่งสภาได้ประสานกรมควบคุมโรคและหน่วยงานที่เกี่ยวข้องไว้ทั้งหมดแล้วสำหรับกรอบระยะเวลาในการประชุมที่อาจจะเสร็จสิ้นหลัง 21.00 น. ซึ่งเป็นช่วงเวลากำหนดห้ามออกนอกเคหะสถานของ ศบค. นั้น ประธานสภาผู้แทนราษฎร กล่าวว่า ในวันที่ 16 สิงหาคมนี้ จะหารือในเรื่องดังกล่าวโดยได้แจ้งไปยัง นายสุชาติ ตันเจริญ รองประธานสภาผู้แทนราษฎร ให้ทราบแล้ว เพื่อดำเนินการประชุมร่วมกับตัวแทนทั้ง 2 ฝ่าย โดยจะหารือว่าหากเริ่มประชุมในเวลา 09.00 น. แล้วจะจบการประชุมในเวลาใด ซึ่ง ศบค.ได้อนุญาตให้สภาปฏิบัติหน้าที่ได้ แต่ด้วยความสะดวกของเจ้าหน้าที่ทุกฝ่ายจะต้องหารือว่าจะเลิกการประชุมในช่วงเวลาใด ซึ่งจะเห็นได้ว่าการพิจารณาร่างพระราชบัญญัติงบประมาณฯ ในแต่ละปีจะให้เวลาเลย 24.00 น. เพื่อที่ในวันรุ่งขึ้นจะได้ประชุมต่อโดยไม่ต้องนับองค์ประชุมใหม่ ดังนั้นต้องหารือว่าในครั้งนี้จะพิจารณาหยุดพักได้ในช่วงเวลาใดของแต่ละวัน ส่วนกรอบเวลา 3 วันจะอภิปรายพอหรือไม่ หากสมมติมีการพิจารณาเลิกประชุมในแต่ละวัน คือ 20.00 น.-21.00 น. การพิจารณาอาจจะยืดเยื้อไปมากกว่า 3 วัน